b'\n_START_ARTICLE_\nPerzej\n_START_PARAGRAPH_\nPerzej (gr\xc5\xa1ko \xce\xa0\xce\xb5\xcf\x81\xcf\x83\xce\xb5\xcf\x8d\xcf\x82: Perse\xc3\xbas) je bil v gr\xc5\xa1ki mitologiji sin Danaje in boga Zevsa ter vnuk Akrizija, kralja Argosa.\n_START_SECTION_\nRojstvo\n_START_PARAGRAPH_\nKralj Akrizij je bil brez mo\xc5\xa1kih potomcev, zato je neko\xc4\x8d vpra\xc5\xa1al prero\xc4\x8di\xc5\xa1\xc4\x8de, kaj bo z njegovim kraljestvom po njegovi smrti. Prero\xc4\x8di\xc5\xa1\xc4\x8de mu je odgovorilo, da bo kralja pokon\xc4\x8dal sin njegove h\xc4\x8dere. V strahu pred tem je dal Akrizij zapreti svojo h\xc4\x8der Danajo v sobo na svojem gradu. Danajin jok je pri\xc5\xa1el na u\xc5\xa1esa vladarju Olimpa, Zevsu, ki se je k njej spustil v obliki zlatega de\xc5\xbeja. Skupaj sta zaplodila otroka, ki mu je bilo prerokovano, da bo ubil svojega starega o\xc4\x8deta.\n_START_SECTION_\nMladost\n_START_PARAGRAPH_\nKralj Akrizij ni hotel ujeziti Zevsa in ubiti svojega potomca, zato je dal Danajo in otroka vre\xc4\x8di v morje v lesenem zaboju. Zaboj je naplavilo na otok Seripos, kjer so ga na\xc5\xa1li ribi\xc4\x8di in Danajo z otrokom odpeljali h kralju Polidektu. Tam sta oba \xc5\xbeivela nekaj \xc4\x8dasa, kralj pa se je poro\xc4\x8dil z lepo Danajo. V strahu za svoj prestol se je hotel Polidekt znebiti Perzeja, ki je medtem postal krepak fant. V \xc5\xbeelji, da bi Perzej umrl, ga je stari kralj prosil, naj zanj ubije nevarno po\xc5\xa1ast, Meduzo. To je bila ena izmed treh sester gorgon, grozna po\xc5\xa1ast s ka\xc4\x8dami namesto las. Kdorkoli jo je pogledal, je na mestu okamenel. Kralj je prosil Perzeja, naj mu prinese glavo te po\xc5\xa1asti, da bo z njo varen pred sovra\xc5\xbeniki, saj bo vsaka vojska, ki bi posku\xc5\xa1ala napasti kraljestvo, takoj okamenela.\n_START_SECTION_\nPerzejeva pot\n_START_PARAGRAPH_\nPerzej se je podal na pot, spremljala pa sta ga boginja Atena in bog Hermes, ki sta vedno spremljala polbogove na poti v boj. Atena je Perzeju podarila ble\xc5\xa1\xc4\x8de\xc4\x8d \xc5\xa1\xc4\x8dit in mu povedala edini na\xc4\x8din, na katerega se bo lahko bojeval proti Meduzi. Moral se bo boriti tako, da bo v odsevu \xc5\xa1\xc4\x8dita gledal Meduzo in ji odsekal glavo s srpom, ki mu ga je prav tako podarila. Poleg tega je dobil \xc5\xa1e lete\xc4\x8de sandale, \xc4\x8darobno torbo in kapo boga Hadesa, s katero je \xc4\x8dlovek, ki jo je nosil, postal neviden._NEWLINE_Pot je Perzeja vodila do treh stark, ki so si delile eno oko in so edine vedele, kako se pride do gorgon. Perzej jim je vzel oko in jim ga ni hotel vrniti, dokler mu niso povedale, kak\xc5\xa1na je pot.\n_START_SECTION_\nPerzej ubije Meduzo\n_START_PARAGRAPH_\nOboro\xc5\xbeen s srpom in \xc5\xa1\xc4\x8ditom ter s torbo preko rame in sandali na nogah, se je Perzej prikradel do spe\xc4\x8dih gorgon in, s pomo\xc4\x8djo odseva v \xc5\xa1\xc4\x8ditu, odsekal glavo Meduzi. Glavo je vtaknil v torbo in pobegnil v nebo s pomo\xc4\x8djo lete\xc4\x8dih sandal. Ostali dve gorgoni sta ga zasledovali, dokler si ni na glavo poveznil kape in izginil.\n_START_SECTION_\nPerzejevo drugo herojsko dejanje\n_START_PARAGRAPH_\nNa poti domov je iz torbe kapljala meduzina kri in iz vsake kaplje je nastala strupena ka\xc4\x8da. Perzej se je prvi\xc4\x8d ustavil v kraljestvu, ki ga je terorizirala morska po\xc5\xa1ast. Izvedel je, da je kraljica Kasiopeja priklicala nad kraljestvo Pozejdonovo jezo, ker je trdila, da je lep\xc5\xa1a od vseh nimf Nereid. Po\xc5\xa1ast naj bi se umaknila \xc5\xa1ele takrat, ko bi ji kraljica \xc5\xbertvovala lastno h\xc4\x8der Andromedo. Perzej se je odlo\xc4\x8dil, da bo ubil po\xc5\xa1ast in osvobodil princeso. S pomo\xc4\x8djo predmetov, ki jih je dobil od bogov, je po\xc5\xa1ast premagal in re\xc5\xa1il Andromedo. Za nagrado si je izbral to lepo dekle in se z njo poro\xc4\x8dil.\n_START_SECTION_\nPovratek domov\n_START_PARAGRAPH_\nOb vrnitvi domov je Perzej izvedel, da je njegov kru\xc5\xa1ni o\xc4\x8de zapostavljal njegovo mater. Iz ma\xc5\xa1\xc4\x8devanja ga je s pomo\xc4\x8djo Meduzine glave spremenil v kamnit kip in sam postal kralj. Z Andromedo sta imela \xc5\xa1est sinov in eno h\xc4\x8der, nato pa je Andromeda zbolela in umrla. Atena jo je po smrti dvignila v nebo in jo spremenila v ozvezdje, ki \xc5\xa1e danes nosi njeno ime.\n_START_SECTION_\nIzpolnitev prerokbe\n_START_PARAGRAPH_\nPerzej ni bil samo velik kralj in junak. Bil je tudi odli\xc4\x8den atlet in se je udele\xc5\xbeeval tekem tudi v drugih kraljestvih. Na povabilo kralja iz Larise se je udele\xc5\xbeil tamkaj\xc5\xa1njega atletskega mnogoboja. Pri metu kopja pa je le-to zadelo naklju\xc4\x8dnega gledalca, ki je bil Perzejev ded Akrizij. Tako je bila prerokba izpolnjena. U\xc5\xbealo\xc5\xa1\xc4\x8deni Perzej je prepustil svoje kraljestvo svojemu stricu Megapentesu, sam pa je od\xc5\xa1el v Tirint in tam ustanovil novo kraljestvo. Darove je vrnil Ateni, hkrati z njimi pa ji je podaril tudi Meduzino glavo, ki jo je poslej Atena nosila na svojem \xc5\xa1\xc4\x8ditu.'